text: Line Vedel faldt tilbage
  15 februar 2014 kl. 08.18
  Det var en lidt dårlig dag i går for Line Vedel i Handa Womens i Australien. Hun faldt 10 pladser tilbage.
  En birdie på hul 1 gav Haderslev-pigen Line Vedel den bedste start på tredje runde ved ISPS Handa Women's Australian Open, men bogeys på hul 2, 4 og 7 betød en tilbagegang på leaderboardet.
  Line Vedel kom lidt tilbage med en birdie på hul 11, men da de resterende huller blev spillet i Par, sluttede runden på 73 slag (+1).
  Dermed faldt hun 10 pladser tilbage til nummer 48 inden de afsluttende 18 huller på The Victoria Golf Club.
  - Jeg spillede egentlig okay i dag, men jeg slog den på den forkerte side et par gange, og det kostede. Der skete ikke rigtig noget på runden, og jeg har en del putts rundt om hullet, siger Line Vedel.
  Finalerunden spilles natten til søndag.
  